สวัสดีค่ะ....
วันนี้เราจะมาเล่าถึงร้านอาหารอร่อยๆร้านหนึ่งย่านศรีราชา 
ซึ่งเป็นร้านที่เราตั้งใจไว้ว่าจะมาลองชิมให้ได้
เพราะเห็นในรีวิวหลายๆคนชมร้านนี้ว่า "อร่อยมาก"
ร้าน "ระเบียงไม้"  พิกัดตาม Google Map  = 13.149990, 100.934394
พิกัดร้าน ตั้งอยู่ในอำเภอศรีราชา จากถนนสุขุมวิทให้เลี้ยวเข้าไปในซอยเก้ากิโลประมาณ 2 กิโลกว่าๆ

ลักษณะร้านเป็นบ้านไม้ ยกใต้ถุนสูง เราจะเดินขึ้นบันไดไปทานอาหารบนชั้น 2 ค่ะ
ร้านอยู่ติดริมถนน รอบๆร้านปลูกต้นไม้พอร่มรื่นให้ช่วยคลายความร้อนจากบนถนนหน้าร้าน
ร้านไม่ได้ติดแอร์ ถ้ามาทานมื้อเย็นน่าจะไม่ร้อนมาก
ที่จอดรถมีเฉพาะบริเวณหน้าร้านติดถนน สามารถเลี้ยวเข้ามาจอดเรียงกันได้ประมาณ 6-7 คัน

เมื่อเราเดินขึ้นไปชั้น 2 น้องก็จะนำเมนูมาให้เลือก สำหรับเมนูแนะนำของที่นี่ ได้แก่ ตำปูม้า ปลาช่อนระเบียงไม้ ยำหัวปลีกุ้งสด ปลาดุกฟูส้มตำ เราเน้นเลือกสั่งตามเมนูแนะนำค่ะ
ช่วงที่ไปทาน มีโต๊ะอื่นๆมาทานอีกประมาณ 5 โต๊ะ ล้วนเป็นครอบครัวๆทั้งนั้น
อาหารรอไม่นาน ออกสลับๆโต๊ะกันไปค่ะ

สำหรับเมนูที่เราทานค่ะ
1. ยำหัวปลีกุ้งสด ราคา 150 บาท
เมนูนี้มาเสิร์ฟ ตอนแรกแอบตกใจเล็กน้อยเพราะมันดูเยอะมากกลัวทานไม่หมด
แต่พอทานๆไป จริงๆแล้วดูเยอะเพราะมีใบชะพลูรองมาทำให้ดูพูนจาน 
แต่ปริมาณอาหารไม่ได้เยอะเกินไป กำลังพอดีๆ 
มีหอมทอดโรยหน้ามาเพิ่มรสชาด น้ำยำเมื่อทานคู่กับไข่ต้มที่เสิร์ฟมาคู่กันอร่อยลงตัวมาก
สำหรับรสชาติ ถือว่าอร่อยครบรสใช้ได้เลยค่ะ 
ทานตอนแรกๆจะมีรสหวานนำมาก่อน หลังจากนั้น เค็ม เปรี้ยว มันจึงตามมา
ถ้าใครมาทานที่นี่ เมนูนี้แนะนำเลยค่ะ ต้องสั่งอย่าได้พลาดเด็ดขาด

2. ส้มตำปลาดุกฟูไข่เค็ม ราคา 150 บาท
เมนูนี้ก็เป็นที่ประทับใจเราค่ะ 
ตอนแรกชั่งใจระหว่างยำปลาดุกฟู กับส้มตำปลาดุกฟูไข่เค็ม (ราคาเท่ากัน)
แต่ในที่สุด ก็สั่งส้มตำปลาดุกฟู เพราะดูแปลกใหม่ดี เมนูนี้ไม่เคยทาน
ปลาดุกฟูทอดมากรอบมาก 
ทานคู่กับส้มตำและไข่เค็ม
ซึ่งส้มตำเสิร์ฟเป็นส้มตำไทยรสชาดมาครบเปรี้ยวเค็มหวาน เข้ากันกับปลาดุกฟูและไข่เค็มดีค่ะ

3. ปีกไก่ทอดสมุนไพร ราคา 150 บาท
ปีกไก่ทอดมากรอบและเกรียมนิดๆ ค่อนข้างแห้งและมีรสชาติดีค่ะ
เมนูนี้ มีหอมทอดโรยมาเช่นกัน เพิ่มความเป็นสมุนไพรนิดนึง
สำหรับเมนูนี้ เราว่าทำมาได้ดีไม่น่าผิดหวังค่ะ

4. ปลาหมึกผัดไข่เค็ม ราคา 150 บาท
เมนูนี้ทำเราผิดหวังมากค่ะ
เป็นการผัดปลาหมึกที่น้ำท่วมปลาหมึกมาเลย 
(ปกติเคยทานแต่แบบผัดแห้งๆขลุกขลิกๆ)
ตัวปลาหมึกในความรู้สึกของเราไม่ค่อยสดเท่าไหร่ เลยทำให้รสชาติของจานนี้ดรอปไปนิดนึงค่ะ

สรุปร้าน "ระเบียงไม้" สำหรับเรา
เป็นร้านที่ทำอาหารได้รสชาติอร่อยทีเดียวค่ะ 
โดยเฉพาะคนชอบรสหวานๆ น่าจะชอบร้านนี้เป็นพิเศษ
เพราะมีรสหวานนำ ตามแบบอาหารเมืองชลฯเลยค่ะ
แต่ก็มีรสอื่นตามมาเข้มข้นครบรส 
แต่ถ้าเป็นเมนูซีฟูดของร้านนี้ จากที่เราทานวันนี้เรารู้สึกว่าไม่ค่อยสดเท่าไหร่
ทำให้รสชาดอาหารดรอปลงไป 
ไม่รู้จริงๆแล้ววันอื่นๆ อาหารจะสดกว่านี้หรือเปล่าก็ไม่ทราบค่ะ
แต่ที่เราชอบมากอีกอย่างของร้านคือ ข้าวสวยของที่นี่ค่ะ 
ข้าวหอมนุ่มมาก ทำให้เพิ่มความอร่อยให้กับมื้อนี้ขึ้นเยอะ
ส่วนตัวร้านไม่ได้สวยหรูอะไร ตกแต่งเรียบง่าย 
เหมือนมาทานอาหารเย็นที่บ้านกับครอบครัว ง่ายๆกันเอง 
ไม่เน้นบรรยากาศ เน้นรสชาติอาหารที่อร่อยมากกว่า

ขอบคุณนะคะที่แวะเข้ามาชมรีวิวเรา 
หวังว่ารีวิวของเราจะมีประโยชน์กับผู้อ่านบ้างนะคะ ...# ติ๊กกี้ รัตนา # ๙ มิถุนายน ๒๕๕๘ 